b'\n_START_ARTICLE_\nRol de g\xc3\xa8nere\n_START_PARAGRAPH_\nEls estereotips i rols de g\xc3\xa8nere s\xc3\xb3n creences, idees preconcebudes i prejudicis que s\'han anat construint i transmetent culturalment en les societats al llarg del temps i que reparteixen atributs de les persones entre homes i dones, limitant les seves respectives expectatives de vida i possibilitats de desenvolupament personal._NEWLINE_La sociologia estudia els rols socials de g\xc3\xa8nere que hi ha en el comportament dels homes i les dones, aix\xc3\xad com les importants difer\xc3\xa8ncies que hi ha en la repartici\xc3\xb3 dels rols entre ambd\xc3\xb3s g\xc3\xa8neres, que depenen de cada societat, cultura, lloc i \xc3\xa8poca determinats. Estan molt presents en la nostra societat: en els mitjans de comunicaci\xc3\xb3, en la publicitat, en el llenguatge, en l\'assignaci\xc3\xb3 de responsabilitats i obligacions dins de la fam\xc3\xadlia i en el desenvolupament de les relacions afectives. Per exemple, al m\xc3\xb3n occidental, un dels rols assignats tradicionalment als homes \xc3\xa9s el de ser responsables de les activitats productives i les activitats de representaci\xc3\xb3 pol\xc3\xadtica, mentre que un dels rols assignats tradicionalment a les dones \xc3\xa9s el de ser responsables de les relacions afectives i tenir cura de la llar i les persones dependents._NEWLINE_Als anys 70 del segle XX es va comen\xc3\xa7ar a parlar del g\xc3\xa8nere d\'una persona referit a la construcci\xc3\xb3 dels diferents rols que la societat associa al sexe, mascle o femella, home o dona, b\xc3\xa0sicament substituint la paraula sexe per g\xc3\xa8nere, cosa que assumia impl\xc3\xadcitament que dona equivalia a feminitat i home a masculinitat. A partir dels anys 90, el postmodernisme va fer notar que aquesta manera d\'entendre la sexualitat i la societat, dual amb els conceptes mascul\xc3\xad-femen\xc3\xad, era gaireb\xc3\xa9 sempre pr\xc3\xb2pia d\'una societat androc\xc3\xa8ntrica i patriarcal, que a m\xc3\xa9s considerava inferior all\xc3\xb2 femen\xc3\xad a la masculinitat. Altres models, en canvi, avui consideren que cap persona \xc3\xa9s \xc3\xbanicament femenina ni masculina, que de tota manera aquests dos conceptes s\xc3\xb3n "construccions te\xc3\xb2riques de contingut incert" i posen en q\xc3\xbcesti\xc3\xb3 els diferents rols de g\xc3\xa8nere, atribuint-los \xc3\xbanicament funcions limitants, condicionants i reduccionistes en la construcci\xc3\xb3 de la pr\xc3\xb2pia identitat i de la llibertat personal.\n_START_SECTION_\nBinarisme de g\xc3\xa8nere\n_START_PARAGRAPH_\nEls rols de g\xc3\xa8nere tradicionals al m\xc3\xb3n occidental actual suposen binarisme de g\xc3\xa8nere, \xc3\xa9s a dir, que nom\xc3\xa9s tenen en compte homes i dones, mentre que altres cultures inclouen altres g\xc3\xa8neres. Aix\xc3\xad, al problema de que una persona \xc3\xa9s definida exteriorment segons uns rols que imposen qu\xc3\xa8 \xc3\xa9s el que ha de dir i fer, que li ha d\'agradar i com ha de ser, per a algunes persones s\'hi afegeix el de no encaixar en cap dels dos g\xc3\xa8neres. Tampoc t\xc3\xa9 en compte les situacions no permanents al llarg del temps, com ocorre al q\xc3\xbcestionant o la flu\xc3\xafdesa sexual.'